stanford-oval/wikipedia huggingface dataset:
Uskonnonvapaus Suomessa
Oikeudelliset perusteet > Rienauslait

Suomessa vuoden 1734 lain rikoskaari määräsi jumalanpilkasta kuolemantuomion. Vuoden 1889 rikoslaissa oli jumalanpilkkaa koskeva pykälä. Vuodesta 1890 eteenpäin enimmäisrangaistus jumalanpilkasta oli neljä vuotta vankeutta ja vuodesta 1970 eteenpäin kaksi vuotta.
Vuonna 1999 tuli voimaan Suomen rikoslain 17 luvun 10 § uskonrauhan rikkomisesta. Lain mukaan uskonrauhan rikkomisesta voidaan tuomita sakkoihin tai vankeuteen enintään kuudeksi kuukaudeksi. Uskonrauhan rikkomiseen syyllistyy mikäli ”julkisesti pilkkaa Jumalaa tai loukkaamistarkoituksessa julkisesti herjaa tai häpäisee sitä, mitä uskonnonvapauslaissa tarkoitettu kirkko tai uskonnollinen yhdyskunta muutoin pitää pyhänä, tai meluamalla, uhkaavalla käyttäytymisellään tai muuten häiritsee jumalanpalvelusta, kirkollista toimitusta, muuta sellaista uskonnonharjoitusta taikka hautaustilaisuutta.” Uskonnonvapauslain 2 §:n mukaisesti uskonnollisella yhdyskunnalla tarkoitetaan evankelis-luterilaista tai ortodoksista kirkkoa tai rekisteröityä uskonnollista yhdyskuntaa. Vapaa-ajattelijain liitto on arvostellut rikosnimikettä tarpeettomana, koska muut lait suojelevat uskonnon harjoittamista häiritsemiseltä.
Historiaa

Kustaa III antoi vuonna 1781 uskonvapauslain. Sen mukaan kaikki kristityt saivat pitää Ruotsissa vapaasti jumalanpalveluksiaan. Vuosien 1863–64 valtiopäivillä säädyt pyysivät keisarilta esitystä uskonnonvapauden toteuttamisesta ja ehdotusta eriuskolaislaiksi, mutta niitä jouduttiin odottamaan vielä kymmeniä vuosia. Vuoden 1869 kirkollislaki poisti rangaistukset, jotka oli määrätty siirtymisestä toiseen kristittyyn yhdyskuntaan. Eriuskolaislaki tuli voimaan vuonna 1889, minkä jälkeen metodistit ja baptistit järjestäytyivät omiksi kirkkokunnikseen.
Suomen Sosialidemokraattisen Puolueen vuoden 1903 Forssan ohjelmassa todettiin:
»Uskonto on julistettava yksityisasiaksi. Kirkko on erotettava valtiosta ja kirkolliset sekä uskonnolliset yhdyskunnat katsottava yksityisiksi yhdistyksiksi, jotka itse järjestävät sisälliset asiansa. Uskonnonopetus on poistettava kouluista.» 
()
Uskonnonvapauslain säätämisen jälkeen 1923 Suomessa on saanut vapaasti perustaa uusia uskonnollisia yhdyskuntia, ja myös kaikkien uskontokuntien ulkopuolelle jääminen on sallittua. Vasta uskonnonvapauslaki antoi uskonnottomille täydet kansalaisoikeudet. Vaatimus valtion ja kirkon erottamisesta ei kuitenkaan toteutunut, minkä Jussi Pikkusaari on väitöskirjassaan tulkinnut tappioksi sosiaalidemokraattien katsomuspolitiikalle.
Valtio-oikeuden ja kansainvälisen oikeuden professori, Åbo Akademin Ihmisoikeusinstituutin johtaja Martin Scheinin toteaa, että myös Suomen valtiokirkkoon kuuluvilla tulee olla uskonnonvapaus, johon sisältyy oikeus päättää siitä, harjoittaako uskontoa vai ei.
Kirkon ja valtion eron kannattajien kuten vapaa-ajattelijoiden mielestä Suomessa on kaksi valtiokirkkoa, Suomen evankelis-luterilainen kirkko ja Suomen ortodoksinen kirkko, jotka tulee muuttaa tavallisiksi yhdistyksiksi. Nämä perisivät jäsenmaksunsa kuten muutkin yhdistykset eivätkä kirkollisveron kautta. Kirkoilla ei heidän mukaansa tulisi olla julkisoikeudellista asemaa eikä mitään erioikeuksia.
Osa suomalaisista wiccoista järjestäytyi Suomen vapaa wicca-yhdyskunta -nimiseksi uskonnolliseksi yhdyskunnaksi. Yhdyskunta haki opetusministeriöltä virallisen uskontokunnan asemaa vuonna 2001. Ministeriö ja edelleen korkein hallinto-oikeus hylkäsivät hakemuksen sillä perusteella, että wiccalaisuudessa ei ole ”yhtenäistä ja vakiintunutta, esimerkiksi uskontunnustukseen, pyhiin kirjoituksiin tai muihin pyhinä pidettyihin perusteisiin perustuvaa oppijärjestelmää”. Yhdyskunnan vähäinen toiminta loppui kielteiseen päätökseen ja päätöksestä ei tehty valitusta.
Vuonna 2000 julkaistun Suomen luterilaisen kirkon tutkimuksen mukaan 67 % suomalaisista koki uskonnonvapauden toteutuvan Suomessa hyvin, ja 2 % suomalaisista koki sen toteutuvan huonosti.
Suomalaisista kolmannes piti todennäköisenä tai varmana, että Jumala on olemassa, 46 % epävarmana tai ehdottomasti epätotena vuonna 2024. Jopa 82 % oli ainakin jokseenkin sitä mieltä, että lakien ei pidä perustua uskontoon.
Varhaiskasvatuksessa

Suomessa lasten päivähoidossa annetaan uskonnollista kasvatusta. Uskontokasvatuksen määrää lain lasten päivähoidosta toinen pykälä, joka lisättiin lakiin vuonna 1983. Kasvatuksessa on kunnioitettava lapsen huoltajien vakaumusta. Uskontokasvatuksen vaihtoehtona on elämänkatsomustietokasvatus. Perustuslain 11 § turvaamaa oikeutta vakaumuksen vapauteen käyttää esiopetusikäisten kohdalla huoltaja, joka valitsee joko uskontokasvatuksen tai elämänkatsomustietokasvatuksen. Esiopetuksen eettinen kasvatus on koko esiopetusryhmälle yhteistä.
Koulussa

Perustuslain 11 §:n 2 momentin perusteella ketään ei voida velvoittaa osallistumaan vakaumuksensa vastaisesti uskonnon harjoittamiseen. Tämän perusteella oppilasta ei voida velvoittaa osallistumaan jumalanpalvelukseen, uskonnolliseen päivänavaukseen tai muuhun uskonnolliseen tilaisuuteen.
Nykyinen käytäntö on, että oppilaan huoltaja ilmoittaa, jos oppilas ei osallistu uskonnon harjoittamiseen. Ilmoituksen voi tehdä kertaluontoisesti esimerkiksi kouluun ilmoittauduttaessa tai tapauskohtaisesti. Ilmoituksen jälkeen koulun on huolehdittava siitä, että oppilas ei osallistu kyseisiin tilaisuuksiin. Koululla on vastuu oppilaan turvallisuudesta myös silloin, kun oppilas ei osallistu koulun järjestämään uskonnolliseen tilaisuuteen. Koulu järjestää oppilaalle tilaisuuden ajaksi muuta toimintaa. Lukiossa ilmoituksen tekee opiskelija itse.lähde?
Opetushallitus on antanut muistion Perusopetuslain muutoksen vaikutukset uskonnon ja elämänkatsomustiedon opetukseen sekä koulun toimintaan. Muistion mukaan "Opetussuunnitelman perusteiden mukaisesti järjestetty uskonnon opetus ei ole Suomen perustuslain (731/1999) 11 §:ssä tarkoitettua uskonnon harjoittamista." ja "Perustuslakivaliokunnan kannanoton mukaan uskontoon perehtymiseen kuuluu myös tutustuminen uskonnonharjoittamisen muotoihin ja tapoihin."
Hawkeye (minisarja)

| Hawkeye |
| --- | --- |

Tyyli:   draama  joulukomedia  supersankari  toimintaseikkailu 
Kestoaika:  42–62 min
Luoja(t):  Jonathan Igla
Perustuu:  Stan Leen ja Don Heckin sarjakuvahahmoon Haukansilmä
Pääosissa:   Jeremy Renner  Hailee Steinfeld  Florence Pugh  Tony Dalton  Alaqua Cox  Fra Fee  Vincent D’Onofrio  Brian d’Arcy James  Aleks Paunovic  Piotr Adamczyk  Zahn McClarnon  Linda Cardellini  Simon Callow  Vera Farmiga 
Alkuperämaa:  Yhdysvallat
Alkuperäiskieli:   englanti  amerikkalainen viittomakieli 
Verkko:  Disney+
Esitetty:  2021-11-2424. marraskuuta 2021 –  2021-12-2222. joulukuuta 2021
Jaksoja:  6
Tuotanto
Vastaava(t) tuottaja(t):   Jonathan Igla  Rhys Thomas  Brad Winderbaum  Trinh Tran  Victoria Alonso  Louis D’Esposito  Kevin Feige 
Ohjaaja(t):   Rhys Thomas  Bert ja Bertie 
Säveltäjä(t):   Christophe Beck  Michael Paraskevas 
Leikkaaja(t):   Terel Gibson  Rosanne Tan  Tim Roche 
Kuvaaja(t):   Eric Steelberg  James Whitaker 
Tuotantoyhtiö(t):  Marvel Studios
Levittäjä:  Disney Media Distribution
Budjetti:  150 miljoonaa dollaria
Aiheesta muualla
IMDb 
Hawkeye on yhdysvaltalainen Jonathan Iglan luoma Disney+-tilausvideopalveluun julkaistu joulukomediallinen supersankarisarja, joka perustuu Marvel Comicsin Haukansilmä-sarjakuvahahmoon. Se on Marvel Cinematic Universen (MCU) viides Marvel Studiosin tuottama televisiosarja, jakaen tarinallisen jatkumonsa elokuvien ja muiden televisiosarjojen kanssa. Igla toimi sarjan pääkäsikirjoittajana ja Rhys Thomasin johti sarjan ohjaajien tiimiä.
Jeremy Renner palaa elokuvista tuttuun rooliinsa Clint Bartonina / Haukansilmänä ja Hailee Steinfeld näyttelee Kate Bishopia. Sarjassa näyttelevät myös Florence Pugh, Tony Dalton, Alaqua Cox, Fra Fee, Vincent D’Onofrio, Brian d’Arcy James, Aleks Paunovic, Piotr Adamczyk, Zahn McClarnon, Linda Cardellini, Simon Callow ja Vera Farmiga. Haukansilmään keskittyvän Disney+-sarjan kehitys alkoi huhtikuussa 2019. Samalla vahvistettiin Rennerin paluu rooliinsa. Sarja julkistettiin virallisesti heinäkuussa San Diego Comic-Con Internationalissa. Saman kuukauden aikana sekä Thomas että Bert ja Bertie liittyivät ohjaajiksi. Igla liittyi mukaan projektiin syyskuussa. Kuvaukset alkoivat New Yorkissa joulukuussa 2020, jolloin myös vahvistettiin Steinfeldin roolivalinta, hänen oltuaan epävirallisesti kiinnitettynä rooliin jo syyskuusta 2019 asti. Kuvaukset päättyivät huhtikuussa 2021. Sarjan merkittävimpinä vaikutteina toimivat Matt Fractionin ja David Ajan Haukansilmä-sarjakuvat.
Hawkeye koostuu kuudesta jaksosta, jotka julkaistiin Disney+:aan osana MCU:n neljänttä vaihetta 24. marraskuuta – 22. joulukuuta 2021. Sarja sai erittäin positiivisen vastaanoton, kriitikoiden kehuessa sarjan toimintakohtauksia sekä Rennerin ja Steinfeldin roolisuorituksia. Coxin roolihahmoon, Maya Lopeziin, keskittyvä spin-off-sarja, Echo, julkaistiin 9. tammikuuta 2024, osana MCU:n viidettä vaihetta.
Juoni

Clint Barton on valmistautumassa palaamaan perheensä luokse joulun viettoon. Mutta sitten hän tapaa nuoren jousiampujan ja ihailijansa nimeltä Kate Bishop, jonka perhe on joutunut keskelle rikollisten juonittelua. Auttaessaan Bishopia, Barton kohtaa jälleen vanhoja tuttavia ajalta, kun hän vielä oli Ronin.
Näyttelijät > Päärooleissa

| 0 | 1 | 2 |
| --- | --- | --- |
|  Jeremy Renner  | … |  Clint Barton / Haukansilmä / Ronin   |
|  Hailee Steinfeld  | … |  Kate Bishop   |
|  Florence Pugh  | … |  Yelena Belova   |
|  Tony Dalton  | … |  Jack Duquesne   |
|  Alaqua Cox  | … |  Maya Lopez   |
|  Fra Fee  | … |  Kazimierz ”Kazi” Kazimierczak   |
|  Vincent D’Onofrio  | … |  Wilson Fisk / Kingpin   |
|  Brian d’Arcy James  | … |  Derek Bishop   |
|  Aleks Paunovic  | … |  Ivan Banionis   |
|  Piotr Adamczyk  | … |  Tomas Delgado   |
|  Zahn McClarnon  | … |  William Lopez   |
|  Linda Cardellini  | … |  Laura Barton   |
|  Simon Callow  | … |  Armand Duquesne III   |
|  Vera Farmiga  | … |  Eleanor Bishop   |
Näyttelijät > Sivurooleissa

| 0 | 1 | 2 |
| --- | --- | --- |
|  Ava Russo  | … |  Lila Barton   |
|  Ben Sakamoto  | … |  Cooper Barton   |
|  Cade Woodward  | … |  Nathaniel Barton   |
|  Carlos Navarro  | … |  Enrique   |
|  Don Morgan  | … |  Dmitri   |
|  Clayton English  | … |  Grills   |
|  Robert-Walker Branchaud  | … |  Orville   |
|  Adelle Drahos  | … |  Missy   |
|  Adetinpo Thomas  | … |  Wendy Conrad   |
|  Ivan Mbakop  | … |  rikosetsivä Claude   |
Lisäksi kultainennoutaja Jolt näyttelee sarjassa Pizzakoira Luckya.
Näyttelijät > Vierailevat

| 0 | 1 | 2 |
| --- | --- | --- |
|  Clara Stack  | … |  nuori Kate Bishop   |
|  Aaron Nerdick  | … |  musikaali-Rautamies   |
|  Harris Turner  | … |  musikaali-Hulk   |
|  Jason Scott MacDonald  | … |  musikaali-Thor   |
|  Meghan Manning  | … |  musikaali-Musta Leski   |
|  Nico DeJesus  | … |  musikaali-Muurahaismies   |
|  Tom Feeney  | … |  musikaali-Haukansilmä   |
|  Jordan Chin  | … |  musikaali-Loki   |
|  Adam Pascal  | … |  musikaalin pääosan esittäjä   |
|  Jonathan Bergman  | … |  Armand Duquesne VII   |
|  Pat Kiernan  | … |  oma itsensä   |
|  Darnell Besaw  | … |  nuori Maya Lopez   |
|  Phoenix Crepin  | … |  nuori Kazi Kazimierczak   |
|  Franco Castan  | … |  rikosetsivä Rivera   |
Tuotanto > Kehitys

Syyskuussa 2018 raportoitiin, että Marvel Studios kehitti Disneyn suoratoistopalveluun Disney+ useita minisarjoja, jotka keskittyvät sellaisiin Marvel Cinematic Universe -elokuvien hahmoihin, jotka eivät saaneet omia elokuvia. Huhtikuussa 2019 alettiin toteuttaa seikkailusarjaa, jossa Jeremy Renner palaisi näyttelemään Clint Bartonia / Haukansilmää. Sarjan odotettiin kertovan kuinka hän kouluttaisi Kate Bishopista uuden Haukansilmän. Marvel Studiosin johtaja Kevin Feige itse osallistuu sarjan sarjan tuottamiseen, ja sarjassa olisi 6–8 jaksoa. Rennerin oli alun perin tarkoitus esittää pääosaa hahmon omasa sooloelokuvassa, mutta suostui televisiosarjan pääosaan, kun Feige muutti projektin elokuvasta Disney+-sarjaksi. Feige julkisti Hawkeyen virallisesti heinäkuussa 2019 San Diego Comic-Con Internationalissa. Syyskuussa 2019 Jonathan Iglan paljastettiin toimivan sarjan pääkäsikirjoittajana. Heinäkuussa 2020 elokuvantekijäkaksikko Bert & Bertie palkattiin ohjaamaan osa sarjan jaksoista ja Rhys Thomas ohjaamaan loput jaksot. Jokaisen jakson budjetin on raportoitu olevan 25 miljoonaa dollaria.
Tuotanto > Käsikirjoitus

Kun sarja virallisesti julkistettiin, Feige ja Renner sanoivat sarjan kertovan siitä, kuinka Barton opettaisi Bishopia olemaan ”supersankari ilman supervoimia” ja tutkivan enemmän Bartonin toimintaa Roninina Avengers: Infinity Warin (2018) ja Avengers: Endgamen (2019) tapahtumien välillä. Lokakuussa 2019 vastaava tuottaja Trinh Tran sanoi sarjan tutkivan Bartonin menneisyyttä ja että siihen vaikuttaisi myös Matt Fractionin sarjakuvat, vahvistaen samalla, että Bishop perisi Haukansilmän tittelin. Maaliskuussa 2020 Katie Mathewsonin ja Tanner Beanin paljastettiin osallistuvan sarjan käsikirjoittamiseen.
Tuotanto > Roolijako

Kun sarja julkistettiin heinäkuussa 2019, Rennerin vahvistettiin palaavan Bartonin rooliin. Syyskuussa 2019 Hailee Steinfeldille oli tarjottu Kate Bishopin roolia. Steinfeld ei ollut vielä kuukauden kuluttua allekirjoittanut sopimusta, Varietyn raportoidessa yhdeksi syyksi hänen sopimuksensa Apple TV+-sarja Dickinsonin pääroolin esittämisestä, mistä Variety kuitenkin uskoi Steinfeldin voivan neuvotella itsensä ulos. Bishopia roolia ei ollut tarjottu vielä kenellekään muulle näytteijälle. Marraskuussa Steinfeld vastasi kysymykseen Hawkeyen toiseen pääosaan liittymisestä, että ”se ei välttämättä tapahdu”. Steinfeldin roolivalinta kuitenkin 
vahvistettiin joulukuussa 2020, minkä lisäksi Vera Farmigan, Florence Pugh'n, Fra Feen, Tony Daltonin, Alaqua Coxin ja Zahn McClarnonin paljastettiin liittyneen sarjan näyttelijäkaartiin, Pugh’n palatessa elokuvasta Black Widow (2021) Yelena Belovan rooliin. Saman kuukauden aikana Brian d’Arcy Jamesin paljastettiin olevan valittu tuntemattomaan rooliin. Lisäksi paljastettiin, että kultainennoutaja Jolt näyttelee Pizzakoira Luckya, joka on sarjakuvissa sekä Bartonin että Bishopin lemmikki.
Tuotanto > Kuvaukset

Kuvaukset alkoivat joulukuussa New Yorkissa, Bertin & Bertien ja Thomasin ohjatessa jaksot, ja Eric Steelbergin ja James Whitakerin kuvatessa ne. 2. joulukuuta alkaen sarjaa kuvattiin myös Brooklynin keskustassa sekä Hoyt–Schermerhorn Streetsin asemalla, New Yorkissa.
Kuvausten oli alun perin suunniteltu alkavan 5. lokakuuta 2020. Kuvaukset sijoittuivat myös Brooklynin keskustaan ja Hoyt–Schermerhorn Streetsin metroasemalle, Washington Square Parkiin, Manhattanin keskustaan, Hell’s Kitcheniin, East Villageen, sekä Lotte New York Palace Hoteliin. Kuvauspaikka vihjaili sarjan sijoittuvan joulun aikaan. Lisäkuvaukset sjoittuivat Trilith Studiosin tiloihin, Atlantaan. 22. helmikuuta 2021 alkaen sarjaa kuvattiin Cantonissa ja maaliskuun ensimmäiseen viikoon asti. Kuvaukset päättyivät 21. huhtikuuta 2021.
Tuotanto > Musiikki

Syyskuussa 2021 paljastettiin, että Christophe Beck, joka oli aiemmin säveltänyt elokuvien Ant-Man (2015) ja Ant-Man and the Wasp (2018) sekä Disney+-sarjan WandaVision (2021) musiikit, säveltää myös Hawkeyen musiikin. Sarjan säveltämiseen osallistui myös Beckin pitkäaikainen yhteistyökumppani Michael Paraskevas.
Jaksot ”Älä tapaa sankareitasi” ja ”Joulu tullut” sisälsivät musiikkinumeron fiktiivisestä Broadway-musikaalista Rogers: The Musical nimeltä ”Save the City”, joka keskittyy New Yorkin taisteluun ja jonka ovat kirjoittaneet Marc Shaiman ja Scott Wittman. Se julkaistiin singlenä 24. marraskuuta, oli myös sisällytettynä sarjan kolmen viimeisen jakson soundtrackille. Kolmen ensimmäisen jakson soundtrack julkaistiin 10. joulukuuta, ja kolmen viimeisen jakson soundtrack 22. joulukuuta.
Julkaisu

Hawkeye koostuu kuudesta jaksosta, joista kaksi ensimmäistä julkaistiin Disney+:aan 24. marraskuuta 2021. Sarjan loput neljä jaksoa julkaistiin yksitellen joka keskiviikko 1. joulukuuta 2021 alkaen ja 22. joulukuuta 2021 asti. Se oli osa MCU:n neljättä vaihetta.
Spin-off

Alaqua Coxin esittämälle Maya Lopezille / Kaiulle oli maaliskuussa 2021 kehitteillä Disney+:aan oma spin-off -sarja. Sarja julkistettiin virallisesti marraskuussa 2021 Disney+-päivänä nimellä Echo, ja saman kuukauden aikana Marion Dayren paljastettiin toimivan sarjan pääkäsikirjoittajana. Sydney Freeland ja Catriona McKenzie ohjaisivat sarjan. Lisäksi McClarnon ja D’Onofrio palaavat Hawkeyesta näyttelemään William Lopezia ja Wilson Fiskiä / Kingpiniä, Charlie Coxin palatessa aiemmista MCU-medioista näyttelemään Matt Murdockia / Daredeviliä. Sarjan muihin näyttelijöihin kuuluvat Chaske Spencer, Tantoo Cardinal, Devery Jacobs, Cody Lightning ja Graham Greene. Echo julkaistiin kokonaisuudessaan 9. tammikuuta 2024, ja se on osa MCU:n viidettä vaihetta.
Huomioita

↑  Kuvailtu elokuvassa The Avengers (2012).
1 2  Kuvailtu elokuvassa Avengers: Endgame (2019).
↑  Kuvailtu elokuvan Black Widow (2021) lopputekstien jälkeen näytetyssä kohtauksessa.
Aiheesta muualla

Hawkeye Internet Movie Databasessa (englanniksi)
Sarjan traileri YouTubessa (englanniksi)
Renner vuoden 2019 San Diego Comic-Con Internationalissa.
Vöyrin riimukirjoitukset

Vöyrin riimukirjoitukset ovat Pohjanmaalla Vöyrin kunnassa sijaitsevia vuosina 1978 ja 1982 löydettyjä kalliokaiverruksia. Tunnetuimmat niistä ovat Båtholmenin, Pethskiftesin ja Höysälän kaiverrukset, mutta niiden lisäksi on myös neljäs kaiverrus. Kolme tunnetuinta kaiverrusta ovat suo- ja metsäalueella noin 7–9 kilometriä kunnan keskustaajaman kaakkoispuolella. Kahdessa erillisessä paikassa sijaitsevat kaiverrukset sisältävät ristin ja laivan kuvat sekä riimukirjoitusta. Museoviraston 1980-luvulla tekemän arvion mukaan ne eivät kuitenkaan ole viikinkiaikaisia vaan todennäköisesti väärennöksiä ja korkeintaan 100–200 vuoden ikäisiä. Museoviraston kulttuuriympäristöjen tutkimusraportteja sisältävä sivu ei täsmennä neljännen löydön paikkaa.
Vöyrin kaiverrusten muoto poikkeaa tyypillisistä riimukirjoituksista. Myös löytöpaikka on erikoinen, sillä Ruotsissa ja Norjassa riimukivet sijaitsevat kulttuurimaisemissa vanhojen kylien liepeillä eivätkä erämaaympäristössä. Tosin Norjassa tunnetaan riimukirjoituksia myös kylien ulkopuolelta kaukana tunnetuista asuinpaikoista, mutta kaikki nämäkin sijaitsevat vuonojen, siis kulkuteiden, rannoilla. Vöyrin riimulöytö on noin 70 metriä nykyisen merenpinnan yläpuolella. Viikinkiajalla rantaviiva oli 10 metriä nykyistä korkeammalla, joten löytöpaikka on silloin ollut noin 10 kilometrin päässä rannikolta. Paikalla oleva matalia suojärviä yhdistänyt puro ei ole voinut olla mikään vesikulkutie.
Båtholmenin kaiverrus

Båtholmenin kaiverrus sijaitsee suolla olevalla saarella Härtull Rödselmossenin suon lounaisreunalla. Kallioon on hakattu ristikuvio sekä riimukirjaimia, joita ei ole pystytty luotettavasti tulkitsemaan. Museovirasto ei ole määritellyt kaiverrusten ikää mutta pitää niitä mahdollisesti historialliselta ajalta peräisin olevina.
Erään tulkinnan mukaan kivessä olisi Egil-nimisen miehen muistokirjoitus "idässä" kuolleelle Runar-pojalleen.
Pethskiftesin kaiverrus

Pethskiftesin kaiverrus on Rekipellon kylässä suoalueen eteläpuolella vajaat 500 metriä Båtholmenin kaiverruksesta itään. Kalliorinteen juurella sijaitsevassa louhikossa on pystykivi, johon on kaiverrettu heikosti erotettavia riimuiksi tulkittuja piirtoja viidessä eri rivissä. Kirjoitusta ei ole pystytty tulkitsemaan eikä varmuudella ajoittamaan esihistorialliseksi.
Höysälän kaiverrus

Höysälän kaiverrus sijaitsee noin 3,5 kilometriä kahdesta muusta kaiverruksesta koilliseen pienen Höysälänjärven eteläpuolella. Korkean kallion laella sijaitsevaan kahden kiven muodostamaan pystyseinäiseen nurkkaukseen on hakattu viikinkilaivaa esittävä kuva sekä kahdeksan riimua, jotka on translitteroitu muotoon aft iun nut (nykyruotsiksi ja -suomeksi 'efter minne av Jonund', 'Jonundin muistoksi') tai aft sun nut ('efter minne av sonen',  'pojan muistoksi'). Kirjoitus on hakattu suojaiseen kallion syvennykseen noin 40 senttimetrin korkeudelle. Kirjoitusta on noin 70 senttimetrin pituisella alueella.
Venekuvio on puolestaan 48 senttimetriä riimujen yläpuolella. Veneen esiintyminen riimujen yhteydessä ei ole kovinkaan yleistä, vaikka tällaisia löytöjä onkin tehty. Merkillistä on se, että ajallisesti kovin kaukana olevat pronssikautisten kalliopiirrosten veneet ovat lähempänä Vöyrin venettä kuin viikinkiajan riimujen venekuviot. Aivan identtisiä nämäkään kuvat eivät ole, sillä Vöyrin veneestä puuttuvat pronssikautisiin vastineisiinsa piirretyt kaaret. Venekuvio ei kuitenkaan voi olla pronssikautinen, sillä se on riimujen tapaan hakattu rautapiikillä.
Löydöstä raportoitiin vuonna 1978. Samana vuonna paikalla kävi myös riimukirjoituksen asiantuntijoita, professorit Sven B. F. Jansson Ruotsista ja Gerd Høst Norjasta. Jansson piti riimuja uusina ja Høst taas viikinkiaikaisina tai ehkä jopa vanhempina. Myöhemmin löytöön tutustui paikan päällä vielä professori Karl-Axel Holmberg, jonka mielestä riimut saattaisivat olla peräisin 800-luvulta. Evert Salberger ajoitti ne 1000- tai 1100-luvulle.
Museovirasto on arvoinut Höysälän kaiverruksen enintään 100–200 vuoden ikäiseksi. Vuonna 1986 tehdyn työstöjälkianalyysin perusteella sen on arvioitu olevan peräisin 1900-luvulta.
Aiheesta muualla

Tarkiainen, Kari. Sveriges Österland från forntiden till Gustav Vasa (2008, suomeksi Ruotsin Itämaa, 2010)
Båtholmenin riimukivi kuvattuna juhannuksena 2024
Nordnet

| Nordnet AB |
| --- | --- |

Osake:  OMXS: SAVE
Markkina-arvo:   6 529 milj. SEK (31.12.2016)
Perustettu:  1996
Toimitusjohtaja:  Lars-Åke Norling
Puheenjohtaja:  Tom Dinkelspiel
Kotipaikka:  Tukholma, Ruotsi
Toiminta-alue:  Pohjoismaat
Toimiala:  rahoitusala
Tuotteet:  arvopaperivälitys
Liikevoitto:   1446,6  milj. SEK (2020)
Nettotulos:   1172,7 milj. SEK (2020)
Henkilöstö:   561 (keskim. 2020)
Omistaja:  NNB Intressenter
Kotisivu:  nordnetab.com
Infobox OKVirheellinen NIMI-arvo: 
Nordnet AB on vuonna 1996 perustettu ruotsalainen osake- ja rahastovälittäjä, nettipankki, joka tarjoaa palveluitaan Pohjoismaissa. Nordnetillä oli vuonna 2017 kaikkiaan 669 300 aktiivista asiakastiliä, joista Ruotsissa 302 700, Suomessa 183 800, Norjassa 97 900 ja Tanskassa 84 900. Nordnetin nykyinen omistaja on NNB Intressenter, jonka puolestaan omistavat sijoitusrahasto Nordic Capital Fund VIII ja Öhman-konserni.
Nordnet oli vuonna 2009 Pohjoismaiden suurin osakevälittäjä kauppojen lukumäärällä mitattuna (kauppoja toteutui Pohjoismaisissa pörsseissä 15 937 803 kappaletta). Tammi–kesäkuussa 2011 Nordnetin kautta välitettyjen kauppojen määrä oli 7,3 miljoonaa kappaletta. Yhtiön markkina-osuus Helsingin pörssissä välitetyistä osakekaupoista oli tuolloin 5,7 prosenttia ja osuus euromääräisestä vaihdosta 3,7 prosenttia.
Historia

Nordnet perustettiin Ruotsissa vuonna 1996. Se oli yksi Pohjoismaiden ensimmäisistä arvopaperivälittäjistä, joka tarjosi kaupankäyntiä internetin kautta. Suomessa Nordnet aloitti toimintansa huhtikuussa 2005.
NNB Intressenter teki lokakuussa 2016 ostotarjouksen kaikista Nordnetin osakkeista tarjoten 38 kruunua osakkeelta. Nordnetin hallitus suositteli ostotarjouksen hyväksymistä, minkä jälkeen helmikuussa 2017 NNB Intressenterillä oli jo noin 93 prosenttia yhtiön osakkeista. Tukholman pörssistä Nordnet poistui 17. helmikuuta 2017, missä se oli ollut listattuna vuodesta 1999.